PMIndiaData/PMIndiaSum huggingface dataset:
राष्ट्रीय पंचायती राज दिनानिमित्त पंतप्रधानांनी जमशेदपुर येथून देशभरातील पंचायतींना संबोधित केले

राष्ट्रीय पंचायती राज दिनानिमित्त पंतप्रधान नरेंद्र मोदी यांनी आज जमशेदपुर येथून देशभरातील सर्व पंचायतींना संबोधित केले. महू येथे 14 एप्रिल रोजी डॉ. बाबासाहेब आंबेडकर यांच्या 125 व्या जयंतीदिनी सुरु झालेल्या “ग्रामोदय से भारत उदय” अभियानाचा समारोप या कार्यक्रमाच्या निमित्ताने झाला. ग्रामीण भागातील सेवा आणि सुविधा शहरांसारख्या असायला हव्यात यावर नरेंद्र मोदी यांनी भर दिला. पंतप्रधानांनी पंचायत प्रतिनिधींना त्यांचा कार्यकाळ गावांमध्ये परिवर्तनात्मक बदल घडवून आणण्याच्या उद्देशाने जनतेची सेवा करण्यासाठी उपयोगात आणण्याचे आवाहन केले. विशेष उल्लेख करत ते म्हणाले की, शौचालय बांधणीसारख्या क्षेत्रांमध्ये महिला नेतृत्वाची भूमिका पार पाडू शकतात. त्यांनी पंचायतींना मुलांच्या शिक्षणाकडे विशेष लक्ष देण्याची विनंती केली. ते म्हणाले की, जर मुलांनी शाळेत जाणे बंद केले तर त्याबद्दल पंचायत सदस्यांना काळजी वाटायला हवी. पंतप्रधानांनी पंचायतींना अर्थसंकल्पीय तरतुदींच्या पलीकडे विचार करण्यासाठी प्रोत्साहित करतानाच जनसुविधांवर लक्ष केंद्रित करायला सांगितले. कार्यक्रमानंतर, पंतप्रधान व्यासपीठावरुन खाली उतरले आणि जमशेदपुरमध्ये आलेल्या देशभरातील काही पंचायत प्रतिनिधींची भेट घेतली. 2013 मध्ये त्यांच्या सभेदरम्यान पाटणा येथे झालेल्या बॉम्बस्फोटातील पीडितांपैकी एकाच्या पत्नी आणि मुलीचीही पंतप्रधानांनी भेट घेतली.
बाळासाहेब ठाकरे यांच्या जयंतीनिमित्त पंतप्रधानांची त्यांना श्रद्धांजली

बाळासाहेब ठाकरे यांच्या जयंतीनिमित्त पंतप्रधान नरेंद्र मोदी यांनी त्यांना आदरांजली वाहिली आहे. एका ट्वीटमध्ये पंतप्रधानांनी म्हटले आहे– "श्री बाळासाहेब ठाकरे यांच्या जयंतीनिमित्त मी त्यांना श्रद्धांजली अर्पण करतो. कायम लोकांच्या पाठीशी उभे राहणारे एक अद्वितीय नेते म्हणून ते नेहमीच लोकांच्या स्मरणात राहतील.”
सशस्त्र सेना ध्वज दिनानिमित्त पंतप्रधानांचा सशस्त्र दलांना सलाम

नवी दिल्‍ली, 7 डिसेंबर 2022 पंतप्रधान नरेंद्र मोदी यांनी सशस्त्र सेना ध्वज दिनानिमित्त सशस्त्र दलांच्या शौर्य आणि बलिदानाला सलाम केला आहे. पंतप्रधानांनी आपल्या ट्वीटर संदेशात म्हटले आहे; "आज, सशस्त्र सेना ध्वज दिनानिमित्त, आपण आपल्या सशस्त्र दलांच्या शौर्य आणि बलिदानाला सलाम करतो. आपल्या देशाचे रक्षण करण्यात आणि बलशाली भारतासाठी योगदान देण्यात अनेक दशकांपासून ते आघाडीची भूमिका बजावत आहेत. आपण सर्वांनी सशस्त्र सेना ध्वज दिवस निधीमध्ये योगदान द्यावे, असे मी आवाहन करतो.”
मणिपूरचे मुख्यमंत्री म्हणून शपथ ग्रहण केल्याबद्दल एन बीरेन सिंग यांचे पंतप्रधानांकडून अभिनंदन

नवी दिल्ली, 21 मार्च 2022 मणिपूरचे मुख्यमंत्री म्हणून शपथ ग्रहण केल्याबद्दल एन बीरेन सिंग यांचे पंतप्रधान नरेंद्र मोदी यांनी अभिनंदन केले आहे. पंतप्रधानांनी आपल्या ट्विट संदेशात म्हटले आहे, "मणिपूरचे मुख्यमंत्री म्हणून शपथ ग्रहण केल्याबद्दल एन बीरेन सिंग यांचे अभिनंदन. त्यांचे मंत्रिमंडळ आणि ते स्वतः मणिपूरला विकासाच्या नवनव्या शिखरांवर नेतील याबद्दल मला पूर्ण खात्री आहे. गेल्या पाच वर्षात केलेले चांगले कार्य त्यांनी सुरू ठेवावे."
राजीव महर्षी यांची गृह सचिव म्हणून नियुक्ती

भारतीय प्रशासकीय सेवेतले राजीव महर्षी (आरजे 1978) यांची गृहसचिव म्हणून नियुक्ती करण्याला पंतप्रधान नरेंद्र मोदी यांनी मंजूरी दिली आहे. आजपासून त्यांची या पदावर नियुक्ती करण्यात आली असून त्यांचा कार्यकाळ दोन वर्षांचा राहील. याआधीचे गृहसचिव एल.सी. गोयल यांनी व्यक्तीगत कारणास्तव आपल्याला सरकारी सेवेतून तातडीने ऐच्छिक सेवानिवृत्ती मिळावी यासाठी केलेल्या विनंतीलाही पंतप्रधानांनी मंजूरी दिली. गोयल यांची जागा आता महर्षी घेत आहेत.
भारत आणि क्रोएशिया यांच्यात पर्यटन क्षेत्रात झालेल्या कराराला केंद्रीय मंत्रिमंडळाची मंजूरी

पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्रिमंडळाच्या बैठकीत भारत आणि क्रोएशिया यांच्यात पर्यटन क्षेत्रात झालेल्या सामंजस्य कराराला पूर्वलक्षी मंजुरी देण्यात आली. या करारामुळे दोन्ही देशात पर्यटन क्षेत्रातील सहकार्य वृद्धिंगत करण्यासाठी संस्थात्मक यंत्रणा उभारण्यास साहाय्य होणार आहे. क्रोएशियाचे राष्ट्राध्यक्ष भारत दौऱ्यावर आले असताना 26 मार्च 2019 ला या सामंजस्य करारावर स्वाक्षऱ्या झाल्या होत्या.
सेंट व्हिन्सेंट आणि ग्रेनेडीन्सचे पंतप्रधान राल्फ गोन्साल्विस यांच्यावरील हल्ल्याचा पंतप्रधानांकडून निषेध व्यक्त

पंतप्रधान नरेंद्र मोदी यांनी सेंट व्हिन्सेंट आणि ग्रेनेडाइन्सचे पंतप्रधान राल्फ गोन्साल्विस यांच्यावरील हल्ल्याचा निषेध केला आहे आणि ते लवकर बरे होण्यासाठी आणि त्यांच्या उत्तम आरोग्यासाठी शुभेच्छा दिल्या आहेत. एका ट्विटमध्ये पंतप्रधान म्हणाले; "मी सेंट व्हिन्सेंट आणि ग्रेनेडाइन्सचे पंतप्रधान राल्फ गोन्साल्विस यांच्यावर झालेल्या हल्ल्याचा निषेध करतो. तुमची प्रकृती लवकर सुधारण्यासाठी आणि उत्तम आरोग्यासाठी शुभेच्छा देतो. आज सागरी सुरक्षेवरील यूएनएससी खुल्या चर्चेत आम्हाला तुमची अनुपस्थिती जाणवेल. @ComradeRalph "
झारखंड राज्याच्या स्थापना दिनानिमित्त पंतप्रधानांच्या जनतेला शुभेच्छा

पंतप्रधान नरेंद्र मोदी यांनी झारखंडच्या जनतेला राज्य स्थापना दिनाच्या शुभेच्छा दिल्या आहेत. पंतप्रधान म्हणाले, “झारखंडच्या जनतेला राज्य स्थापना दिनाच्या हार्दिक शुभेच्छा. भगवान बिरसा मुंडा यांच्या आशिर्वादांनी हे राज्य आगामी काळात विकास आणि वैभवाची नवी शिखरे पार करो.”